Document ID: 32006R0300

UREDBA SVETA (ES) št. 300/2006
z dne 30. januarja 2006
o spremembi Uredbe (ES) št. 1255/96 o začasni opustitvi avtonomnih dajatev skupne carinske tarife za določene industrijske in kmetijske ter ribiške proizvode
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 26 Pogodbe,
ob upoštevanju predloga Komisije,
ob upoštevanju naslednjega:
(1)
V interesu Skupnosti je, da bi se za nekatere nove proizvode, ki niso našteti v Prilogi k Uredbi (ES) št. 1255/96 (1), delno ali povsem opustilo avtonomne dajatve Skupne carinske tarife.
(2)
Nekatere proizvode, ki jih navaja omenjena uredba, bi bilo treba črtati s seznama v Prilogi, ker ohranitev opustitve avtonomnih dajatev Skupne carinske tarife ni več v interesu Skupnosti, ali ker je treba zaradi upoštevanja razvoja tehničnih proizvodov in gospodarskih gibanj na trgu spremeniti njihov opis.
(3)
Proizvode, katerih opis bi bilo treba spremeniti, bi bilo torej treba obravnavati kot nove proizvode.
(4)
Za lažje razumevanje in zaradi velikega števila sprememb, ki bodo začele veljati 1. januarja 2006, bi bilo treba Prilogo k Uredbi (ES) št. 1255/96 nadomestiti z novo različico, ki bi začela učinkovati s tem dnem.
(5)
Obdobje veljavnosti ukrepa bi moralo biti od 1. januarja 2006 do 31. decembra 2008, da bi lahko v tem obdobju izvedli ekonomsko oceno posameznih opustitev. Osemletne izkušnje so pokazale, da je treba določiti datum izteka za opustitve, ki so naštete v Prilogi k tej uredbi, in tako zagotoviti upoštevanje tehnoloških in ekonomskih sprememb. To pa ne bi smelo izključevati predčasne ukinitve nekaterih ukrepov ali njihovega podaljšanja po izteku tega obdobja, če v skladu z načeli, določenimi v Sporočilu Komisije o avtonomnih tarifnih opustitvah in kvotah (2), za to obstajajo ekonomski razlogi.
(6)
Uredbo (ES) št. 1255/96 bi bilo zato treba ustrezno spremeniti.
(7) Glede na ekonomski pomen te uredbe se je treba sklicevati na izjemen primer zaradi nujnih razlogov, kot je predvideno v točki I.3 Protokola o vlogi nacionalnih parlamentov, ki je priložen Pogodbi o Evropski uniji in Pogodbi o ustanovitvi Evropske skupnosti.
(8)
Ker je treba to uredbo uporabljati od 1. januarja 2006, bi morala začeti veljati takoj -
SPREJEL NASLEDNJO UREDBO:
Člen 1
Priloga k Uredbi (ES) št. 1255/96 se nadomesti s Prilogo k tej uredbi.
Člen 2
Začasne opustitve avtonomnih dajatev Skupne carinske tarife za proizvode, naštete v Prilogi, se uporabljajo od 1. januarja 2006. Veljati prenehajo 31. decembra 2008, razen če Svet Evropske unije odloči drugače.
Člen 3
Ta uredba začne veljati na dan po objavi v Uradnem listu Evropske unije.
Uporablja se od 1. januarja 2006.
Ta uredba je v celoti zavezujoča in se neposredno uporablja v vseh državah članicah.
V Bruslju, 30. januarja 2006

Labels: 3
1
15
6